เร่งให้การช่วยเหลือผู้ประสบวาตภัยในพื้นที่ 3 จังหวัด บ้านเรือนประชาชนเสียหาย 40 หลัง
กรมป้องกันและบรรเทาสาธารณภัย รายงานความกดอากาศสูงหรือมวลอากาศเย็นกำลังปานกลางจากประเทศจีนจะแผ่ลงมาปกคลุมภาคเหนือ ภาคตะวันออกเฉียงเหนือ และทะเลจีนใต้ ขณะที่ ประเทศไทยตอนบนมีอากาศร้อนถึงร้อนจัด ทำให้ภาคเหนือ ภาคตะวันออกเฉียงเหนือ ภาคกลาง ภาคตะวันออก รวมทั้งกรุงเทพมหานครและปริมณฑล มีพายุฝนฟ้าคะนองและลมกระโชกแรง ในช่วงวันที่ 26 เมษายนจนถึงปัจจุบัน (28 เม.ย.65) ส่งผลให้เกิดวาตภัยในพื้นที่ 3 จังหวัด ได้แก่ ชัยภูมิ มุกดาหาร และกาฬสินธุ์ รวม 6 อำเภอ 8 ตำบล 15 หมู่บ้าน บ้านเรือนประชาชนเสียหาย 40 หลัง ไม่มีผู้บาดเจ็บและเสียชีวิต เบื้องต้นได้ประสานจังหวัดและหน่วยงานที่เกี่ยวข้อง ในพื้นที่สำรวจความเสียหายและให้การช่วยเหลือผู้ประสบภัยแล้ว